O‘zbekiston Respublikasi Davlat budjetining va davlat maqsadli jamg‘armalari budjetlarining 2015-yil birinchi choragidagi ijrosi to‘g‘risida

O‘zbekiston Respublikasi Oliy Majlisining Qonunchilik palatasi O‘zbekiston Respublikasi Vazirlar Mahkamasi tomonidan taqdim etilgan O‘zbekiston Respublikasi Davlat budjetining va davlat maqsadli jamg‘armalari budjetlarining 2015-yil birinchi choragidagi ijrosi to‘g‘risidagi hisobotni O‘zbekiston Respublikasi Budjet kodeksining 169-moddasiga va “O‘zbekiston Respublikasi Oliy Majlisi Qonunchilik palatasi Reglamenti”ning 211-moddasiga muvofiq ko‘rib chiqdi. Mazkur hisobotning parlament quyi palatasi siyosiy partiyalar fraksiyalaridagi, O‘zbekiston ekologik harakati deputatlar guruhidagi va qo‘mitalaridagi muhokamasini inobatga olib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Davlat budjetining va davlat maqsadli jamg‘armalari budjetlarining 2015-yil birinchi choragidagi ijrosi to‘g‘risidagi hisobot tasdiqlansin.
 Ta’kidlab o‘tilsinki, 2015-yil birinchi choragida davlat budjeti daromadlari uning xarajatlaridan 23,1 mlrd so‘m miqdorida ortiq bo‘lishiga erishildi yoki davlat budjeti yalpi ichki mahsulotga nisbatan 0,1 foiz miqdorida profitsit bilan ijro etildi. 
 2. O‘zbekiston Respublikasi Vazirlar Mahkamasi O‘zbekiston Respublikasi Prezidenti I. Karimovning O‘zbekiston Respublikasi Vazirlar Mahkamasining 2014-yilda mamlakatni ijtimoiy-iqtisodiy rivojlantirish yakunlari va iqtisodiy dasturning 2015-yilga mo‘ljallangan eng ustuvor yo‘nalishlariga bag‘ishlangan majlisidagi ma’ruzasidan kelib chiqadigan vazifalarni Davlat budjetining 2015-yil uchun tasdiqlangan ko‘rsatkichlari so‘zsiz bajarilishiga alohida e’tibor qaratgan holda amalga oshirish bo‘yicha qo‘shimcha chora-tadbirlar ko‘rsin.
 3. O‘zbekiston Respublikasi Oliy Majlisi Qonunchilik palatasining qo‘mitalari o‘z nazorat-tahlil faoliyatida, xususan, Davlat budjeti va davlat maqsadli jamg‘armalari budjetlarining ijrosi bilan bog‘liq masalalarni ko‘rib chiqish chog‘ida qonunchilikni takomillashtirish bo‘yicha takliflar va budjet mablag‘laridan samarali foydalanilishini ta’minlash bo‘yicha tavsiyalar kiritsin.
 4. Siyosiy partiyalar fraksiyalariga, O‘zbekiston ekologik harakati deputatlar guruhiga O‘zbekiston Respublikasi Davlat budjeti va davlat maqsadli jamg‘armalari budjetlarining tegishli hisobot davridagi ijrosi masalalarini ko‘rib chiqish chog‘ida budjet mablag‘laridan maqsadli va samarali foydalanilishi bo‘yicha aniq takliflar kiritish tavsiya etilsin.
 5. Ushbu qaror qabul qilingan kundan e’tiboran kuchga kiradi.